Document ID: 31994D0741

Komisijos Sprendimas
1994 m. spalio 24 d.
dėl valstybių narių ataskaitų klausimynų dėl tam tikrų atliekų sektoriaus direktyvų įgyvendinimo (Tarybos direktyvos 91/692/EEB įgyvendinimas)
(94/741/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 23 d. Tarybos direktyvą 91/692/EEB, standartizuojančią ir racionalizuojančią ataskaitas apie tam tikrų su aplinka susijusių direktyvų įgyvendinimą [1], ypač į jos 5 ir 6 straipsnius bei jos VI priedą,
atsižvelgdama į 1975 m. birželio 16 d. Tarybos direktyvą 75/439/EEB dėl naudotų alyvų šalinimo [2] su paskutiniais pakeitimais, padarytais Direktyva 91/692/EEB,
atsižvelgdama į 1975 m. liepos 15 d. Tarybos direktyvą 75/442/EEB dėl atliekų [3] su paskutiniais pakeitimais, padarytais Direktyva 91/692/EEB,
atsižvelgdama į 1986 m. birželio 12 d. Tarybos direktyvą 86/278/EEB dėl aplinkos, ypač dirvožemio, apsaugos naudojant žemės ūkyje nuotėkų dumblą [4] su pakeitimais, padarytais Direktyva 91/692/EEB,
kadangi Direktyvos 75/439/EEB 18 straipsnį, Direktyvos 75/442/EEB 16 straipsnį ir Direktyvos 86/278/EEB 17 straipsnį pakeitė Direktyvos 91/692/EEB 5 straipsnis, pagal kurį valstybės narės, rengdamos sektorių ataskaitas, turi perduoti Komisijai informaciją apie tam tikrų Bendrijos direktyvų įgyvendinimą;
kadangi ta ataskaita turi būti rengiama pagal klausimyną arba gaires, kuriuos Komisija rengia Direktyvos 91/692/EEB 6 straipsnyje nustatyta tvarka;
kadangi pirma sektoriaus ataskaita apims 1995-1997 m. laikotarpį imtinai;
kadangi šiame sprendime numatytos priemonės atitinka pagal pirmiau minėtos direktyvos 6 straipsnį įsteigto komiteto pareikštą nuomonę,
PRIĖMĖ ŠĮ SPRENDIMĄ:
1 straipsnis
Priimami pagal Tarybos direktyvas 75/439/EEB, 75/442/EB ir 86/278/EEB parengti ir prie šio sprendimo pridėti klausimynai.
2 straipsnis
Šiuos klausimynus valstybės narės naudoja sektorių ataskaitoms, kurias jos turi pateikti Komisijai pagal Direktyvos 91/692/EEB 5 straipsnį, rengti.
3 straipsnis
Šis sprendimas skirtas valstybėms narėms.
Priimta Briuselyje, 1994 m. spalio 24 d.

Labels: 12
7
15
20